ENTRUM on Eesti Energia algatatud üle-eestiline noorte ettevõtlikkuse arenguprogramm, mille raames antakse tasuta ettevõtlikkusõpet. ENTRUM arendab noorte ettevõtlikkuse kompetentse praktiliste tegevustega ehk oma idee algatamise ja elluviimisega meeskonnas ja koostöös partneritega.
ENTRUM on meelelahutus- ja koolitussündmuste sari, mis koosneb sessioonidest, ettevõtete külastustest, esseekonkursist ja noorteprojektide konkursist „Olen ettevõtlik!“.
ENTRUMi filosoofia aluseks on Eesti Kaubandus-Tööstuskoja ettevõtlusõppe mõttekoja veendumus, et ühiskond kestab ja areneb tänu inimestele, kes julgevad unistada ning tahavad ja suudavad oma ideid tegudeks muuta. ENTRUMi õppeaasta jooksul arendatakse rohkem kui poole tuhande Hiiumaa, Saaremaa, Viljandimaa ja Pärnumaa noores praktiliste tegevuste kaudu ettevõtlikkuse kompetentse.
Ettevõtlikkus on eelkõige hoiak ja ellusuhtumine. See eeldab loomingulisust, uuendusmeelsust ja riskivalmidust, samuti oskust võimalusi märgata, tegevust kavandada ja kavandatut ellu viia. Ettevõtlik inimene saab iseendaga hakkama ja suudab muuta ühiskonda – olgu siis ettevõtjana, koolijuhina, riigi- või haridusametnikuna, vabatahtlikuna vms.
Noorte ettevõtlike algatuste arendamine, käivitamine ja elluviimine toimub erinevate ENTRUM ettevõtlikkuse valdkondade meistriklasside, projektijuhtimise seminaride ja ettevõtete külastamiste raames. Valdkondi on kokku neli: tehnoloogia, ökomajandus, loomemajandus ja sotsiaalne ettevõtlus. Mina olen mentor tehnoloogia valdkonnas ja aitan seal “ratta kiiremini liikuma panna”.
ENTRUM võib olla sinu elu pöördepunkt ja koht, kust algab su edulugu. Sinu jaoks tähendab Entrum põnevaid kohtumisi uute inimestega, sisenemist koolist ja sõpruskonnast erinevasse keskkonda, hulgaliselt inspireerivaid hetki ja positiivset energiat ning julgustavat tuge sinu ideedele ja mõtetele. Lääne-Eesti ENTRUM programmi on registreerunud 563 noort.
Lisa oma idee kuni 4. novembrini Entrumi kodulehel ning sind ootab neljast sessioonist koosnev koolitusprogramm, mille käigus omandad vajalikke teadmisi, kuidas käivitada ja ellu viia oma projekt, kuidas leida meeskonnakaaslasi ja partnereid ning kuidas teha nii, et ka teised Sinu projektist teaksid. Rohkem infot uuri juba Entrumi kodulehelt.
Loe ka minu lühikest kommentaari:
Saare maakonna päevaleht Meie Maa “Ettevõtlikkus on kõigi jaoks hoiak ja elustiil“